**Răspuns pentru Europa Liberă**

Programul Partidului S.O.S. ROMÂNIA privind alegerile pentru Parlamentul European cuprinde patru capitole: măsurile care să îmbunătăţească în mod direct viaţa tuturor românilor, apărarea drepturilor şi libertăţilor, obţinerea păcii şi a prosperităţii, precum şi apărarea tradiţiei şi a credinţei.

Astfel, Partidul S.O.S. România apără dreptul românilor de a folosi lemnele de foc și centralele pe gaz și vom redeschide minele de cărbune. De asemenea, apărăm dreptul românilor la hrană sănătoasă, eliminăm standardele duble la produse şi protejăm fermierii şi agricultura românească. Totodată, încurajăm folosirea banilor cash şi simplificăm regulile fiscale, reducem taxarea muncii pentru toţi românii şi reducem vârsta de pensionare la maxim 60 de ani. Toate aceste lucruri pot fi obţinute la Bruxelles de europarlamentarii S.O.S. România.

Apoi, vom obţine despăgubiri de la Comisia Europeană pentru achiziţia de vaccinuri anti-Covid şi pentru românii afectaţi de efectele secundare ale vaccinării, pentru familiile celor ucişi de vaccinare, precum și pentru familiile celor 65.000 de morți aruncați în saci negri de plastic. Vom stopa orice măsuri sanitare obligatorii şi dictatele anti-româneşti de la Bruxelles şi o vom alunga pe Ursula von der Leyen, autoarea vaccinării obligatorii şi a plandemiei la nivel european, de la conducerea Comisiei Europene.

Cu privire la situaţia din regiune, Partidul S.O.S. România vrea neutralitate pentru România, oprirea implicării României în război, stoparea sponsorizării Ucrainei prin sistarea tuturor ajutoarelor financiare şi armate acordate Ucrainei şi cetăţenilor ucraineni, şi menţinerea păcii în Europa.

De asemenea, apărăm toate drepturile și demnitatea românilor din diaspora şi sprijinim prin măsuri active întoarcerea românilor din diaspora ACASĂ.

Totodată, apărăm suveranitatea României, superioritatea Constituţiei naţionale faţă de orice altă instituţie internaţională sau europeană, reinstaurăm supremația Constituției României. Recucerim şi impunem dreptul României de a avea o politică externă proprie. Partidul S.O.S. România va recupera resursele României din mâinile multinaționalelor și străinilor şi va elibera țara de bazele militare străine, întărind, în schimb, armata României.

Astfel, Partidul S.O.S. România va recupera banii ţării prin obţinerea de fonduri europene pentru construcţia de autostrăzi, sisteme de irigaţii şi construirea Canalului Dunăre-Bucureşti. Dezvoltăm Portul Constanţa până la nivelul de cel mai important port din Europa.

Vom încheia acorduri bilaterale cu statele unde muncesc românii pentru garantarea pensiei acestora şi întocmirea actelor necesare, dar şi pentru despăgubirea românilor în urma abuzurilor suferite în aceste ţări pe care le-au dezvoltat. De asemenea, vom acţiona pentru ca românii aflaţi în UE la muncă să fie egali în drepturi cu cetăţenii acelor ţări, obligăm ambasadele şi consulatele să acorde sprijin efectiv şi real acestora prin servicii oferite 24 de ore din 24.

Partidul S.O.S. România protejează valorile şi tradiţiile creştine româneşti împotriva globalismului şi a agendei LGBT, aşa că interzicem educaţia de gen, operaţiile de schimbare de sex şi căsătoriile între persoane de acelaşi sex care nu pot fi recunoscute pe teritoriul României sub nici o formă.